የአስተዳደር ወሰንና የማንነት ጉዳዮች ኮሚሽን የቀረቡለትን ጥያቄዎች እየለየሁ ነው አለ
የአስተዳደር ወሰንና የማንነት ጉዳዮች ኮሚሽን ከጠቅላይ ሚኒስትር ቢሮ የደረሱትን ከአስተዳደር ወሰኖች፣ ራስን በራስ ከማስተዳደርና ከማንነት ጋር የተያያዙ ጥያቄዎችን የመለየት ሥራ እያከናወነ መሆኑን አስታወቀ፡፡‹‹ከጠቅላይ ሚኒስትር ቢሮ በሁሉም መልኩ የደረሱን ጥያቄዎች አሉ፤›› ያሉት የኮሚሽኑ ምክትል ሰብሳቢና ምክትል ኮሚሽነር ኡስታዝ አቡበከር አህመድ፣ ‹‹ከደረሱን ጥያቄዎች መካከል እኛን የሚመለከቱና የማይመለከቱን አሉ፡፡ ልየታውን ካበቃን በኋላ ዝርዝሩን በቅርቡ ይፋ እናደርጋለን፤›› ብለዋል፡፡ኮሚሽኑ የተቋቋመበትን የአስተዳደር ወሰን፣ የማንነትና ራስን በራስ የማስተዳደር ውዝግቦችን ወደ መፍታት እንዲሸጋገር እንዲቻለው አባላቱን በአራት ንዑሳን ኮሚቴዎች አደራጅቶ ወደ ሥራ እንደገባ አስታውቋል፡፡ ንዑሳን ኮሚቴዎቹ የአስተዳደር ወሰን ጉዳዮች፣ የማንነት ጉዳዮች፣ ራስን በራስ ማስተዳደርና አማራጭ የፖሊሲ ሐሳብ የሚያፈልቅ ተብለው መደላደላቸውን የገለጹት ኮሚሽነሩ ጣሰው ገብሬ (ዶ/ር) ናቸው፡፡     ‹‹አንድነትን የሚያስጠብቅና ልዩነትን የሚያከብር ጥናት ነው የምናደርገው፤›› ያሉት ኮሚሽነሩ፣ ቅድሚያ የሚሰጠው ጉዳይ ከተመረጠ በኋላ ጥናት ወደ ማድረግ እንደሚገባ፣ ለተነሳው ጥያቄም በተሰጠው ሥልጣን መሠረት ምክረ ሐሳብ  እንደሚያቀርብ ገልጸዋል፡፡ ከተቋቋመ አራት ወራት ያስቆጠረው ኮሚሽኑ የአስተዳደር ወሰን፣ የማንነትና ራስን በራስ ከማስተዳደር ጋር የተያያዙ በሕዝቦች እኩልነትና ፈቃድ ላይ የተመሠረተ አንድነት ሥር እንዲሰድና እንዲዳብር ለማድረግ ሊወስዱ ስለሚገባቸው ዕርምጃዎች፣ አስተዳደራዊ ወሰኖች በቀጣይነት የሚወሰኑበትንና የሚለወጡበትን መንገድ በተመለከተ አግባብነት ያላቸውን ሕገ መንግሥታዊ መርሆዎች ያገናዘበ ሥርዓት እንዲዘረጋ፣ ወይም የሕግ ማሻሻያ እንዲዘረጋ ጥናት በማድረግ ለጠቅላይ ሚኒስትሩ፣ ለፌዴሬሽን ምክር ቤትና ለሕዝብ ተወካዮች ምክር ቤት ምክረ ሐሳብ የማቅረብ፣ ጎልተው የወጡና በፌዴሬሽን ምክር ቤት፣ በሕዝብ ተወካዮች ምክር ቤትና በፌዴራል መንግሥት የሚመሩለትን የአስተዳደራዊ ወሰን ውዝግቦችን መርምሮ የውሳኔ ሐሳብ ለጠቅላይ ሚኒስትሩና ለፌዴሬሽን ምክር ቤት የማቅረብ፣ ከአስተዳደራዊ ወሰኖች ጋር በተያያዘ የተነሱ ግጭቶችን ፈትቶ፣ በአጎራባች ክልሎች መካከል ያለው መልካም ግንኙነት የሚታደስበትን መንገድ የማመቻቸት፣ አስተዳደራዊ ወሰኖችና አካባቢያቸው አስተማማኝ ሰላም የሰፈነባቸው የልማትና የንግድ እንቅስቃሴ የሚካሄድባቸው እንዲሆኑ፣ አስተዳደራዊ ወሰኖችን የተመለከተ የፖሊሲ ማዕቀፍ የማመንጨትና መሰል ተግባራትን እንዲያከናውን ኮሚሽኑ በአዋጅ ሥልጣን ተሰጥቶታል፡፡ ኮሚሽኑ በ2012 ዓ.ም. መሬት ላይ የወረደ ሥራ ለማከናወን ዝግጁ መሆኑም ተገልጿል፡፡ 41 አባላት ያሉት ኮሚሽኑ የተጣሉበትን አገራዊ ኃላፊነቶች ለመወጣት የሰው ኃይል የማሟላት ሥራ ማከናወኑን፣ በተፈቀደለት 4.08 ሚሊዮን ብር መሠረታዊ የቢሮ መገልገያ ቁሳቁሶችን ማሟላቱን ማክሰኞ ጳጉሜን 5 ቀን 2011 ዓ.ም. በጽሕፈት ቤቱ በሰጠው መግለጫ አስታውቋል፡፡ 